khistorydata/jeongjo-sjw-relations huggingface dataset:
정조 5년 · 목
政院啓言。東學假官入直。俄者史官摘奸時闕直。固已駭然。當該不入直假官瞞告本學下隸。請竝從重科治。允之。
정조 5년 · 강
命東學儒生闕直。査問草記。
정조 5년 · 목
因成均館南學儒生闕直査啓。敎以。東學亦然云。一體査問草記。
정조 5년 · 강
命德浦前僉使李夏芳。議處照律。
정조 5년 · 목
因囚單。敎以。捧供以聞。議處照律。皆於今日開坐時擧行。
정조 5년 · 강
吏曹參判李敬養陳疏乞遞。賜例批。
정조 5년 · 강
修撰李宗燮陳疏乞遞。賜批。
정조 5년 · 목
疏略曰。臣伏奉移授修撰之命。第臣父朝蒙特恩。除授同副承旨。仍兼吏房。該曹未及照察。擬臣政望。遞改臣職。以存政格。批以。疏辭下該曹稟處。
정조 5년 · 목
予曰。假注書趙興鎭入侍事分付。予曰。昨日東學摘奸時。學內俱空乎。興鎭曰。 訓導本不入直。儒生與庫直。俱無去處。故招致閭民。詳問委折。則以爲。陳疏發通事。俱往西學云矣。予曰。卽見刑曹郞廳兪漢敦供辭。則本院聽傳敎著名。非渠所當云。必是該曹書吏。私自代著之事矣。大抵聽傳敎時著名。自是各司郞官所可親書。而今有代塡之擧。該曹書吏之不善擧行。本院使令之未能察飭。極涉駭然。此後則承旨各別照飭。
정조 5년 · 강
命承旨趙時偉。爲先問啓。
정조 5년 · 목
敎曰。除拜之初。頗有氣力。凡於院事。無小無大。而以振勵頹惰。似作擔着之事。近漸染汚。不啻判爲兩截規模人。豈有先後之別。予之前所料者。錯看皮膜而然也。似此按古例之小事。何憚而不遵飭敎乎。且筵席奏對。有若修擧者然。及其退歸。反所云喩。又是予未及念到於此承宣。否則豈入於此等現告乎。擧一三隅反。此之謂也。不可無別樣懲勵之道。 承旨趙時偉處。其委折爲先問啓。
정조 5년 · 강
命趙時偉問啓勿施。更爲捧入。
정조 5년 · 목
政院啓言。問于左副承旨趙時偉處。則以爲。臣伏承筵敎。不啻縷縷。雖甚愚迷。豈不欲殫竭奉職。以爲報效之道。而知未及周。事多不察。至於日前擧條事。儱侗昏憒之罪。尤無所逃。伏地惶懍。又伏承問啓之命。不勝戰懍。無辭仰對云矣。敎以。政院事。如故絮弊屨。牽補帖苴。迄無振勵之望。所謂先進新進。率皆習慢趣便。此承宣除拜之後。聽言觀貌。頗不輕儇。意或矜式儕僚。使之禁其拍提之戲。防其揚抵之習。言語勿稱爾汝。進止勿壞準繩。便以古所謂殿中御史之責。屬托此承宣焉。是無異於院中御史也。大凡受知於人。名過其實。則於敵以下。尙欲竭其心力。推充其所不足。況下之於上乎。臣之於君乎。惜乎承宣之居寵。而不念若驚之戒。乃反志滿意溢。認爲能事已畢。隨事懶惰。觸處玩愒。不以前後飭敎。作爲書紳之資者。非止一二事也。且近日在院諸僚。年則相若。志不亦相合。聯袂促勝。謔浪是事。如是度遣之際。凡所謂出納惟允之任。安得不視作笆籬邊物乎。欲矯此病。當用大承氣湯。而不惟却下四君子湯。又反用朱子所謂時俗理中湯之故。諸僚亦頗爲甘之。左承旨之謹敏者。今反遲鈍。右承旨之鍊達者。今反生疏。匪意子諒之右副。近日以來。上以承牢確之褒。下以取嚴恪之譽焉。院事至此。寧不寒心。莫非此承宣誑惑先進之致。予則曰。此承宣之害於院者。殆有甚於孟門之告子也。至於問啓對語。又甚沒實。俄者責敎。不徒專指聽傳敎一事。則盡諱他事。但曰云云。至此以六七朔前事。謂之以日前。其他自明分疏之說。誠不欲堪看。堂陛所在。焉容乃爾。此問啓勿施。更爲捧入。
정조 5년 · 목
政院啓言。更問于右[左:I-POSITION]副承旨趙時偉處。則以爲。臣荐伏承嚴敎。伏地惶隕。罔知攸措。凡百事爲。罔非臣在院不職之罪。一己之愆尤。猶恐自訟之不暇。顧何能規勉僚寀爲哉。徒積罪戾。致速嚴旨。不知所達云矣。敎以。諺有高麗公事三日之語。而此指外廷具僚而言也。至於近密之臣。職親地比。凡有命令。除非悖理乖法之事。則固宜悉心遵守。交相勉勵之不暇。而近日承宣。尤非前日之比。極一代之選。寘六仙之列。予之待遇。亦所加意。則奈之何不體繾綣之厚眷。反效懶惰之舊習。一至於此哉。此則奚獨此承宣之罪。然予之所切惡於此承宣者。此承宣自初認或不草草。每勤不襯之褒語者。到今思之。誠極悔歎。大抵從宦者。初雖生疏。久則鍊熟。而此承宣終不如始。此非忽於所不忽則然乎。再次問啓。事體自別。而及觀對辭。又不免游辭之歸。所當別樣嚴勘。而出院之後。旣卸夙夜之勞。徒占偃息之樂。眞所謂非罪伊榮。殊非朝家綜核之政矣。且觀來後。更考勤怠。儘合含垢之義。爲先從重推考。繼今以往。益加淬勵。莫負今日勤諮之敎。院中事務。都承旨旣不在院。則左承旨便是長僚。論今久任。無出此人。各房事之不職。皆有不能檢飭之責。又況近日筵中。以此承宣謂能修擧云云者。果無太爽實之嫌乎。以此以彼。難免警勵。左承旨亦爲推考。
정조 5년 · 강
命望拜禮。謹當躬行。
정조 5년 · 목
因 神宗皇帝忌辰日望拜禮取稟也。
정조 5년 · 강
命時囚李集斗等勘放。鄭彭齡等議處。
정조 5년 · 목
義禁府啓言。別兼春秋李集斗。咫尺駕前。醉狀難掩。莫重筵席。肆然勦說。以此照律。杖一百收贖。告身盡行追奪。私罪施行。敎以。儀議減一等。 又啓言。前萬戶李應福。軍餉全數未捧。揆以法意。極爲痛駭。以此照律。杖一百收贖。告身盡行追奪。私罪施行。敎以。功減一等。又啓言。桃源察訪鄭彭齡。前僉使洪光國李寅協李夏芳。前主簿兪任柱等原情。泛稱遲晩。請刑推。敎以。除刑議處。又啓言。刑曹前佐郞兪漢敦原情。泛稱遲晩。請刑推。敎以。所供誠有所據。分揀放送。曹吏之擅書郞官名字。是豈曹吏之罪也。莫非政院之罪。前後申飭。何等諄複。則進來郞官。親書名字。有甚勞力之端。而飭敎之下。又復循襲至此。近密然矣。庶官何言。其時該房承旨。捧現告以入。近來各房。此等公事出納時。果皆廳坐捧入。果皆進來郞官乎。爲先自政院首實以啓。
정조 5년 · 강
太廟展謁 景慕宮展拜。命以初三日擧行。
정조 5년 · 목
禮曹啓言。 太廟展謁。 景慕宮展拜。以何間推擇乎。敎以。旬前擇入。又啓言。令日官推擇。則初三日爲吉云。請以此日擧行。允之。
정조 5년 · 강
景宗大王實錄奉安。以初三日爲之。
정조 5년 · 목
實錄廳啓言。 景宗大王實錄奉安春秋館日子。英宗大王實錄奉安。旣以初三日推擇。請同日奉安。允之。又啓言。實錄旣已完畢。中草竝送于春秋館。請以待洗草。允之。
정조 5년 · 강
召見承旨鄭志儉。 直提學鄭民始于㴠仁亭。
정조 5년 · 목
民始曰。膈煩之症。今則若何。予曰。果有煩熱之症。更進一貼好矣。 民始曰。然則加進一貼宜矣。予曰。 內閣所用。何其多也。凡諸會計。依內司例爲之好矣。 民始曰。內閣所用。有掌務官手決然後。始乃用之月計則必經啓下而用之。此後則統三朔會計宜矣。予曰。金永命事。誠駭痛矣。民始曰。永綬之率去永命。初非不善爲之事矣。予曰。今番都政。以五品人復職者。或緣乏人而然乎。 志儉曰。臣亦未知矣。予曰。 領相近甚多病。極可悶矣。民始曰。自是本病。近益衰敗。實爲可悶矣。予曰。內閣遺在幾何。民始曰。合爲二千七百兩。而所用爲八百兩矣。予曰。破船狀啓又來到。今年臭載。何其多也。 民始曰。甚可怪矣。予曰。 通津破船狀啓。已爲回啓乎。志儉曰。已爲回啓云矣。予曰。今始回啓者。亦屬遲滯。此後政院各別申飭。 予曰洪忠道臭載穀數。合以計之。則殆過萬石。此必是船格作奸之弊矣。民始曰。私船則實難許載。以戰船運稅。似或無妨矣。予曰。金叙九渠以官長。以致濫載科。亦甚可駭矣。民始曰。海南康津。自是弊邑。而人心亦甚巧惡。有難猝變矣。予曰。長興亦是擇差之邑。而古阜則新郡守。似當善治矣。 民始曰然矣。予曰。觀此完伯狀啓。則湖南似有失稔之慮矣。民始曰。道伯之啓。當是時亦例語。而大抵年事。似不及昨年矣。予曰。西北兩道。已判歉云。實是可悶矣。民始曰。果然矣。志儉曰。實錄告訖。總裁官欲以初三日。奉安於藝文館。而附錄則自本館封進乎。予曰。奉安時。承旨當爲進去乎。記事官李集斗曰。考之古例。 承旨不爲進去矣。予曰。所重在焉。本館奉安後。以承傳色進呈。在昔洗草宴。以七月二十五日爲之。而謂以二月云者。是何誤也。必以今念五日。設行洗草宴。 民始曰。事不偶然。必以是日擧行好矣。予曰。秋享大祭。在於何日乎。志儉曰。享在初六日。而受香則在五日矣。予曰。畿內稍豊云耶。 民始曰。湖西亦稍稔云矣。予曰。昨設召對事。卿其聞之乎。民始曰。臣見朝報始知之。予曰。尹㬦之家閥。甚華顯矣。民始曰然矣。志儉曰。 趙城鎭。則本以名下士。曾任山淸時。以善治得名矣。予曰。尹長烈新除玉堂。四牌不進。是何故也。 志儉曰。稱以明經。必欲自畫云矣。予曰。泮儒到記。以夕食堂收來。而講製分設。是亦闊狹之政。若以當日到記收來。則亦涉無實。故果以前夕收來。以爲設科矣。民始曰。如是設科。則賢關可以責效。士習亦可矯正矣。予曰。齋任專在一邊。是何故也。 民始曰。無薦主故然矣。 志儉曰。今於齋任。必令圈點然後。可致公平矣。予曰。德相所薦。似不當仍用矣。 民始曰。其時被薦之人。今已無餘矣。予曰。近無鄕儒之一疏來到者。是何故也。 民始曰。人皆爲不緊故然矣。予曰。到記以先講後製爲試。則可得實才矣。民始曰。果然矣。
정조 5년 · 강
召見直閣徐鼎修。承旨李晋圭于㴠仁亭。
정조 5년 · 목
予曰筵說持來乎。敬行曰。姑未修正。而以原草持來矣。予曰。李象靖上疏。昨日入來耶。晋圭曰然矣。予曰。何以今始入之耶。晋圭曰。昨日乃是齋日。故留院。而今始奉入矣。予曰。册子持來乎。鼎修曰。未及持來矣。予曰。持入。
정조 5년 · 강
刑曹參議李象靖上疏陳勉。賜批。
정조 5년 · 목
疏略曰。臣聞古人有以言事君者。燕聞之暇。倘賜省覽。一得之愚。亦未爲無報國也。其一曰立志。古之論學者。必以立志爲先。行之以篤厚之工。持之以悠久之力。則有志者事竟成。惟聖明留意焉。其二曰明理。理者。事物當然之則。而不容已者也。在人則心之爲物。實主於身。貫動靜而該本末。無一息之停斷。大學之格物致知。皆所以開示明理之方。帝王之學。與經生章句之習有異。竊以講學明理之功。其工程宜無有不同者。惟聖明留意焉。其三曰居敬。敬者一心之主宰。而萬事之綱領也。孔子曰。君子修己以敬。以安百姓。 子思曰。篤恭而天下平。苟能一於恭敬。無毫忽之間。則政令所及。聲應氣感。歡欣鼓舞。而不自知。此乃中和位育之極功。敬之爲用。顧不大哉。詩曰。聖敬日躋。又曰。於緝熙敬止。惟聖明留意焉。其四曰體天。天者道而已。中正純粹者。天之道也。體萬物亘古今而不已者。天之健也。易曰。天行健。君子以。自强不息。又曰。君子終日乾乾。夕惕若。厲無咎。此君子體天之功也。雖以大舜之聖。而益以怠荒戒。皐陶以逸欲戒。禹禹以慢遊傲虐戒。大舜不以己之聖而咈其言。群臣不以君之聖而忽其戒。惟聖明體念焉。其五曰納諫。諫者所以來天下之善者也。書曰。木從繩則正。后從諫則聖。蓋以一己之聰明不足恃。而以天下之耳目爲見聞也。後世則人君不能虛心。一言之不合乎心。則壓以萬勻之重而震以雷霆之威。誰肯冒死生自取覆滅哉。隨其喜怒而爲語默。阿諛順旨。國隨以亂亡矣。惟聖明澄察焉。其六曰興學。學也者。學成人之道也。玉不琢則不足以成美器。人不學則不足以成賢材。試言今日試士之法。製述專攻詞章。講經專事記誦。酌古參今。略倣朱子貢擧之議。而專務實功。絕去浮文。何患人才之不得而治化之難成哉。惟聖明垂察焉。其七曰用人。斯人也。人主所與共天職者也。夫以兆民之衆。庶務之煩。非一人之聰明所可獨運。是以設官分職。隨其才器之大小。而委任責成然後。可以咸熙庶績。而無尸位曠官之弊矣。朱子有言曰。人君只要辦一片心一雙眼。眼明則能識得賢不肖。心公則能進退賢不肖。明與公。卽用人二字符也。自夫聖遠敎弛。只以詞章記誦。爲取士之法。而又以門蔭世祿。參錯其中。循資計級。以充百執事之役。宜其人才之難得而治化之不古也。用之各當其宜。則天下無棄才。任之非其所長。則天下無完人。用人之道。其可忽乎。書曰。官不必備。惟其人。 孟子曰。無仁賢則國空虛。惟聖明留意焉。其八曰愛民。詩云樂只君子。民之父母。傳曰。民之所好好之。民之所惡惡之。此之謂民之父母。旣爲父母矣。視之烏得不如子哉。夫君之與民。雖貴賤殊塗。高下異位。而同稟天地之氣。渾爲一體。天之所以立君牧者。欲以統御萬方。愛育群黎。使各得以遂其生也。古之聖帝明王。深知同胞之理。極推子視之恩。以中國爲一人。天下爲一家。匹夫匹婦。擧在吾惻怛撫摩之中。後世此義不明。人君獨以南面之樂。專富貴之奉。而邈然不知生民之休戚。厚賦重斂。以浚其膏血。嚴刑峻罰。以剝其肢體。民且索然而求死。囂然而思亂。欲使之親上死長。其可得乎。 孟子曰。先生王以不忍人之心。行不忍人之政。治天下。可運之掌上。惟聖明留意焉。其九曰尙儉。易曰。節以制度。不傷財。不害民。蓋天之生財有限。而人之用度無窮。苟不制節謹度。以恣其侈心。則志蕩慾肆。而身有戕生伐性之禍。侈用傷財。而民受侵虐掊克之害。噫財者。責於貧困之民。而其出也至艱。侈者。生於富厚之門。而其用也有餘。使富厚而諒貧困之心。有餘而知至艱之情。則彼無用不急之費。寧不在節省損約之科耶。伊尹曰。愼乃儉德。惟懷永圖。惟聖明留意焉。右九條者。皆修德養心之要。出治行政之本。惟殿下念哉懋哉。批以。九條萬言。萬言眞切。庸替座右之銘。要作觀省之資。而卽此一疏。可想爾文識。爾其勿辭。俟少間上來察職。
정조 5년 · 강
命時囚柳孝源等議處。
정조 5년 · 목
禁府啓言。通津府使柳孝源原情。泛稱遲晩。所當請刑。曾經宣傳官。請議處。允之。○又啓言。綾州前牧使洪周萬原情。泛稱遲晩。所當請刑。曾經侍從。請議處。允之。
정조 5년 · 목
予曰。纂輯堂上蔡濟恭入來乎。有防曰。姑未入來。而俄者都憲疏到院。以齋日雖不入啓。見其措語。以蔡濟恭事。滿紙臚列矣。予曰。 右副承旨金宇鎭。特持都憲疏入侍。予曰。都憲之如是臚列。誠甚意外。予之鎭安。實是苦心。而今此所論。一筆句斷。近來所未見之手段。極爲駭惑。而至於丙申春獄。其時昭晣無餘。至拔獄案矣。今又提起於時移歲過之後。若此不已。無以定朝象。此批答不可尋常爲之。
정조 5년 · 목
敎曰。重臣才令入侍。聞入侍承宣所奏。 都憲疏到院。以齋日不入。而有所遭。不得入侍云。事極怪訝。原疏入之。
정조 5년 · 목
敎曰。  惠慶宮湯劑。有議定事。仕進提調。率醫官入侍。 鄭民始率吳道烱進伏。予曰。 惠慶宮湯劑進服後。別無差減之節。積氣上升之候。似有下降之漸。而終不快勝。更進何藥。然後可以平復耶。道烱曰。伏承聖敎。當用外氣和解之劑。香砂六君子湯進御。似好矣。予曰。 慈宮症候。元氣似弱。加入人蔘一錢。以補眞元。則似好矣。道烱曰。聖敎至當矣。
정조 5년 · 강
惠慶宮進服加減升陽湯。命停止。加減六君子湯。自今日一貼式煎入。
정조 5년 · 강
召見承旨徐有防金宇鎭于㴠仁亭。
정조 5년 · 목
予曰。 纂輯廳抄役。一時爲急。而尙此遷就。誠可悶矣。宇鎭曰。加出堂上一員。則似可速成矣。予曰然矣。 兵判可合此役。而本任劇煩。有難差定矣。 宇鎭曰然矣。予曰。兼春秋卽往纂輯廳。抄出之後。當至幾年條。堂上中某某仕進人知來事分付。衍德出傳。予曰。各司還接。當在何日乎。 有防曰。以今二十四日擇定矣。予曰。藥房當仍留移接所耶。有防曰。似然矣。予曰。若値深秋。則院屬之處冷。亦甚可悶。以附近房舍定給好矣。 有防曰。聖敎誠至當矣。予曰。今番得兩之餘。 湖南稼事。能蘇醒云耶。有防曰。聞難免歉歲云矣。宇鎭曰。 海伯辭疏。俄已到院。而似涉太急矣。予曰。何以請遞也。宇鎭曰。臣亦未能詳知。而或以赴任周年。有此辭疏矣。予曰。 兼春秋還來與否知入。假注書趙衍德回奏曰。堂上徐命膺。連有實故。不得仕進。故纂役姑未更修。割付則當以明日畢役。而仕進則堂上趙㻐。郞廳趙城鎭云矣。予曰。割付畢役。在於明日云。各司還接前。本草盡爲剉切。而李命植親檢爲之事。分付。
정조 5년 · 강
大司憲金文淳陳疏乞遞兼懲討。賜批。
정조 5년 · 목
疏略曰。臣一段難進之義。與前無異。略陳短章。削臣之職。以重官方焉。祚祈免之不暇。敢此付陳。惟聖明垂察焉。樂純之嗜利無耻。 德相之劇逆。大燮之逆範至親。永綬之以待用刑。酌處遽下。新逆接踵。餘孼萌心。亟允三司之請。快洩輿情之憤焉。噫彼濟恭。頂踵毛髮。何莫非恩造。而箕營犯贓。不勝喧聒。或謗訕朝廷。或角勝公議。丙申春獄。何等陰慘。而姓名屢出於妖宦之招。參鞫諸臣。有耳皆聞。揚揚彈冠。復入史局。負犯如濟恭。而尙此假貸。伏乞穆然深思。施以竄配之典。批以。已處分矣。
정조 5년 · 강
命文臣製述試官鄭志儉。元單子付標以入。
정조 5년 · 목
政院。以志儉身病啓請變通也。
정조 5년 · 강
遞直提學鄭志儉。承旨趙時偉。
정조 5년 · 목
敎曰。已自除拜本職之前。病劇不能仕進。今日課製試官。亦已付標。直提學鄭志儉本職許遞。 敎曰。從當處分。而其中一承宣。昨日再次問啓。認爲劇戲之擧乎。否則飭墨未乾。以何氣力。有此不謹之事乎。政院之將欲空院者。莫曰均有其失。俟勘之中。擅書進字。左副承旨趙時偉。爲先遞差。
정조 5년 · 강
飭諸承旨犯科。
정조 5년 · 목
因實錄堂郞宣醞時進不進單子。敎以。均之爲仕進。藥院堂后視政院。孰緊孰漫。而政院獨不懸註。然則誰可仕進於副提調乎。誰可奉命於宣醞時乎。誰可守本院主出納乎。昨日飭敎。何等諄複。則又何犯科至此。殊極駭然。當該諸承旨。不可無罪。捧納該房承旨。亦不可無警。 都承旨同副承旨知悉。
정조 5년 · 강
命大司憲金文淳削職。
정조 5년 · 목
敎曰。惟予斷斷苦心。在於鎭安二字。凡係乖激之論。所宜沮抑。而今玆都憲疏中。論重臣事。一筆句斷。臚列狼藉。近來所未見之手段。聽之未半。駭惑曷已。至於丙申春事。昭晣無餘。至拔獄案。又豈可提起於今日。此而例批。無以靖朝象而息橫議。且念開棘之慮。容有已也。不可不明示好惡。以正規模。 大司憲金文淳削職。
정조 5년 · 강
命曜金門內入接分承旨撤罷。金虎門分把砲手還入直所。
정조 5년 · 목
敎曰。闕內各司還接。只隔數日。曜金門內入接分承旨。自今日撤罷。 金虎門軍兵入直月廊兩墻間防蔽處。自今日亦令撤去。分把該門砲手。除標信。還入直所。
정조 5년 · 강
命纂輯堂上蔡濟恭牌招。
정조 5년 · 목
敎曰。俄者都憲譴削傳敎。已悉諭。而人言不必深嫌。況今莫重纂輯之役方張。此時堂上不可一任其引入。纂輯堂上蔡濟恭卽爲牌招。申飭行公。
정조 5년 · 강
命時囚任希曾勘放。
정조 5년 · 목
因義禁府都囚徒單子。敎以。滯囚可悶。諸囚皆令明日開坐。捧供議處照律。亦令次堂擧行。其中任希曾年老。且非當等所坐。今日內考律勘放後草記。
정조 5년 · 강
命時囚金光秀李完春放送。
정조 5년 · 목
因刑曹都囚從單子。敎以。滯囚足勘渠罪。依本律收贖放送。
정조 5년 · 강
分揀時囚吳翼煥。
정조 5년 · 목
義禁府啓言。 假注書吳翼煥原情。泛稱遲晩。請刑推。敎以。分揀放送。
정조 5년 · 강
詣春塘臺。行 皇壇望拜禮。
정조 5년 · 목
具翼善冠絳紗袍。乘步輦出賓陽門。詣春塘臺入小次。改具翼善黑圓領袍。到幄次前降輦。就版位行四拜禮。大臣九卿 皇朝人子孫及忠良子孫皆四拜。司香官進詣香案前。北向跪。三上香。予又行四拜禮訖。還入小次。改具翼善冠絳紗袍。乘步輦還內。
정조 5년 · 강
差下分承旨趙時偉。
정조 5년 · 목
敎曰。前承旨趙時偉。分承旨差下。分援日記。還接前抄出。
정조 5년 · 강
罷司諫李顯永職。
정조 5년 · 목
敎曰。雖於尋常論人。手勢話頭。不可不愼。若其訐人陰事。發人匿疵。一筆驅勘。八字打開之習。在朝家鎭世靖俗之道。不容假借寬貰。況此司諫李顯永之疏。始似營救長憲。此或爲臺閣之常規。而末乃專事噴薄。是誠何心。又其中一二句語。醜詆尤極憯毒。將致無限葛藤。目前急務。無出鎭安二字。況彼重臣。無負累之可言者乎。近來朝著波浪少息。而復欲無中生有。是豈細憂也。賜批所以重臺閣也。勘罪所以示好惡也。昨今處分。諒非獲已。 司諫李顯永爲先罷職不敍。原疏業已留中洗草矣。
정조 5년 · 강
命此後。更以某時獄事登聞者。切勿捧入。
정조 5년 · 목
敎曰。從前廷臣之或遭此等事。特由橫逆。設或眞有緊出之語。昭脫之後。無異平人。不必遠求邃古。近代卿相之如許者。指不勝搂。況此重臣乎。伊時事。爲渠輩所睢盱。致此逞憾之擧。予已洞悉。到今幾年之後。復提於章奏之間。豈非大是驚惑之事乎。此後諸臣章奏。更以某時獄事之無關隄防。而有登聞者。慽予之心姑捨是。是豈臣子所可容喙處。此等句語。切勿捧入事。 政院知悉。
정조 5년 · 목
予謂兼史張顯慶曰。汝往昌德宮。 政院守宮承旨所抄出日記。雖未及正書。以草本持來。分承旨趙時偉仕進與否。亦爲知來。以丙戌丁亥戊子三年條。還接前盡爲抄出事。分付於時偉處。顯慶承命出。予曰。昨日諸承旨之書進字。其可成說乎。 實錄儀軌。雖有前例。而院中事。一委於生疏之同副。其將空院而進乎。 有防曰。未及思量。只援據儀軌所載已例。率爾書進。誠惶悚萬萬矣。予曰。俄下傳敎。更爲持入。予曰。別無字句間疵病乎。 有防曰然矣。予曰。 直閣所修政院日記。爲幾何耶。 鼎修曰。幾盡修呈。而己亥八月驪州幸行時日記。姑未修正矣。予曰。其時入侍說話甚多。必詳細修納也。
정조 5년 · 목
予曰。 海伯辭疏。俄以還下送爲敎矣。大抵方伯。爲任不輕。固非輕遞之職。而以周年請遞者。亦不成說矣。 宇鎭曰。聖敎誠然矣。此時方伯。有難遞改矣。予曰。纂輯堂上加差一員。則似當速成。而今無可合之人。是甚悶矣。 宇鎭曰。果無其人矣。予曰。纂輯廳本草幾何修正。而奉朝賀之仕進與否知入。
정조 5년 · 목
敎曰。旣有從當處分之敎。當該承旨從重推考。該房承旨推考。
정조 5년 · 목
予命兼史張顯慶。往纂輯廳。堂上郞廳來會與否。摘奸以來。顯慶承命出。予曰。趙時偉入直昌德宮。與他守宮承旨。抄出政院日記云耶。有防曰。今方抄出云矣。予曰。趙時偉以外面看之。則如若將做事者然。初欲委任責成矣。以今番事觀之。則名不副實。大違所料。誠可歎也。 有防曰。臣等非不殫誠修擧。而許多擧行之事。不能一一照察。至有傳敎不卽分付之擧。惶悚無地矣。予曰。豈旣是刑曹公事。則兵房當之何也。 有防曰。其時傳敎。果是次對日所出。而次對日大小公事。院規皆屬於兵房。故趙時偉以伊日次對承旨當之矣。顯慶回奏曰。臣馳往纂輯廳摘奸。則堂郞皆以日勢已暮散歸。明早來會云矣。
정조 5년 · 강
以沈念祖爲承旨。
정조 5년 · 목
敎曰。 承旨前望單子入之。
정조 5년 · 강
推黃海監司趙尙鎭。
정조 5년 · 목
敎曰。今年諸道穡事。兩西爲尤甚。始旱終澇。歉已判焉。此時方伯守牧。政宜省諗災傷。諮詢疾苦。迨玆年分俵科之時。凡係蠲徭簿賦撫摩奠安之方。一一具由登聞。以請朝家處分。固是當務之急。而此時遞易。不但迎送有弊。苟非委諸生手之事也。況此道伯莅任。未過周歲。無端乞解。極其輕先。又若政院之曲循捧入。亦宜有警。 黃海監司趙尙鎭推考。此上疏還下送。當該承旨從重推考。
정조 5년 · 강
差下謄錄郞廳尹履相等。
정조 5년 · 목
纂輯廳啓言。諸堂上分年割付纔訖工。纂輯始可擧行。謄錄郞廳前佐郞尹履相魚錫光。工曹正郞朴長卨。副司果李日運先爲差下。請使之察任。允之。
정조 5년 · 강
命時囚金廷遇。捧供以聞。
정조 5년 · 강
勘放時囚任希曾。
정조 5년 · 목
義禁府啓言。任希曾杖六十收贖。奪告身一等放送。敎以。如有功議減等。
정조 5년 · 강
持平吳泰賢陳疏。請收金文淳削職之命。賜批。
정조 5년 · 목
疏略曰。噫彼濟恭。累出逆宦之招。尙無聲討者。今幸憲長一疏。足見公議之不泯。臣謂亟收金文淳削職之命。依所請亟施竄配之典。批以。汲汲呈疏。可謂太不緊矣。
정조 5년 · 강
司諫李顯永陳疏懲討。賜批。
정조 5년 · 강
持平吳泰賢避嫌乞遞。賜批許之。
정조 5년 · 목
避嫌略曰。昨因前大司憲之論蔡濟恭事。略有論列矣。及承批旨。乃以不緊爲敎。此臣人微言輕。不能孚格之致。何可仍冒乎。請遞斥臣職。批以。依啓。
정조 5년 · 목
予命史官金鳳顯曰。爾往纂輯廳。昨今編輯册子持入。命有防讀四學儒疏。予曰。 箕子影幁一本。則奉安於崇仁殿云耶。有防曰。以其疏中語觀之。則國初韓姓僧。自稱箕子孫。移模崇仁殿奉安影幀本。奉安於龍岡。其後移奉於崇仁殿云矣。予曰。 生先王朝儒生。得孔子影幀。疏請建廟矣。其時 上敎以爲。凡畵家傳神之法。若使一毛一髮。未得全肖其人。則已非其人。而便成別箇樣子人矣。今於千載之後。欲模夫子之像。乃以爲眞本。將爲此崇奉之擧。其爲猥褻甚矣。仍命刑配其疏頭。 列聖朝處分。旣嚴且正矣。今何敢以此等猥褻之事。有此疏之擧耶。有防曰。聖敎誠然矣。儒生建院立祠之請。前後何限。而易歸煩屑。每加靳斥者。可見朝家之意。而況此欲以一幅之册靑。謂是先聖之遺像。廟奉而祀享之者。尤豈非萬萬煩䙝耶。予曰然。
정조 5년 · 강
右副承旨沈念祖陳疏自引乞遞。賜批。
정조 5년 · 목
疏略曰。銓選之任。旣同一席。則凡有所失。厥罪惟均。而乃以甄敍通塞。各有其責。曲加區別。臣雖至愚。安可獨自揚揚。殆同無故之人。乎伏乞亟遞臣職。以安私分。批以。此與人言有異。而係是自上處分之事。則焉敢若是。行公於直提學。處義於承旨者。抑何故也。然則一吏議。其將不得處分乎。還給猶或可也。而何爲而捧入乎。況有科次之事。此上疏勿施。不待牌招。使之卽爲仕進。其委折問奏。
정조 5년 · 강
召見藥房提調鄭民始。 承旨徐有防于㴠仁亭。
정조 5년 · 목
予曰。明日各司還接時。 藥房仍留云乎。有妨曰。俄見提調。則不爲還接云矣。予曰。 藥房還接。何以爲之乎。 民始曰。 藥房勢將仍留。而第當深諒涼之節。下隸輩有難冷處。以藝文館移文所。以爲居接似好矣。予曰。卿其善處。 民始曰。 惠慶宮進服湯劑。至明日爲五貼矣。當待下敎以爲進御乎。予曰可矣。命纂輯廳。今日仕進堂郞知來事分付。予曰。二提學當於何日入直內閣乎。知入。
정조 5년 · 강
召見承旨趙時偉于㴠仁亭。
정조 5년 · 목
予曰。還接隔日。而兵曹擧行節目。無一字草記。是何故耶。 兵判雖或生疏。下吏之擧行。豈可如是乎。時偉曰然矣。弘化門開閉及把守軍撤罷。明政殿月廊禁軍入直撤罷等事。 兵曹當請標信擧行。而尙此寥寥。誠怪訝矣。予曰然矣。昌德入直衛將。皆令還接此闕。而其外捕校卒入直及各處把守。幷令撤罷。明日承旨仕進。皆以金虎門爲之。 都承旨則自宣仁門往來事分付。 藥院旣移接於明政南月廊。則藥房提調早爲入來。藥房所屬。預爲指揮擧行事。亦爲分付。予曰明日建陽門開金當早下。 承旨早詣昌德宮政院廳座。
정조 5년 · 강
命禁軍入番。量宜替把。
정조 5년 · 목
敎曰。還接節次。當有兵曹節目。而藥房所處稍遠。依筵敎移接於明政南廊。 藝文館等處禁軍。入番一番中二十名式除出。仍差假將。明政北廊姑令仍接。而猶與夏節有異。每日原入直中。量宜替把事分付。又敎曰六曹旣還本處。 明政殿廊。有藥房焉。有禁軍焉。事體與前自異。光政閉門後。門外各別巡綽。 昌慶入直軍。亦須著意巡檢。而諸處禁火等節。另念申飭。此則總府旣在咫尺。職任無異兵曹。一依兵曹例入直。總管句管擧行。
정조 5년 · 강
命抄啓文臣講。二十六日爲之。
정조 5년 · 목
敎曰。今朔抄啓文臣兩次講權停。以已講大學。更令細繹。念後會諸講員講論。一依春間摛文院講義例爲之之意。已有筵敎。此擧在文臣溫故之際。不特覺有新味。在予資益。亦云不少。當於二十六日爲之。此則無試官。時原任閣臣。以侍講講書官。依前列書受點入參。此後每畢一書。須皆依此擧行事定式。處所當下敎矣。
정조 5년 · 강
諭提學金鍾秀處。
정조 5년 · 목
敎曰。近來本閣。只有一提學一人。且有俟少間上來之命。則訖無動靜。揆以分義。事甚未安。親病如獲少差。斯速上來行公事。自本閣下諭于提學金鍾秀處。
정조 5년 · 강
遞直提學沈念祖。
정조 5년 · 목
敎曰。同罪罰異。 右承旨右副承旨。作一引義之端。徒煩酬應。且今本閣。閣務相妨。直提學沈念祖本職許遞。前承旨趙時偉。依他承旨捧傳旨。
정조 5년 · 목
敎曰。講筵命下今幾日。以館官不備。連在頉稟中。寧有如許事體。在外玉堂許遞。 政官牌招開政。
정조 5년 · 강
以柳孟養尹長烈爲校理。林錫喆李敬一爲副校理。姜彛正李宗燮爲修撰。權以綱爲副修撰。
정조 5년 · 목
敎曰。玉堂前望單子入之。
정조 5년 · 강
命政官。仍以前牌催促。
정조 5년 · 목
因政官牌招啓辭。敎以。無情勢。不爲入來。此牌望勿施。仍以前牌催促。
정조 5년 · 강
命兵曹該色吏。嚴査草記。
정조 5년 · 목
因京畿監司李亨逵。 衿川縣監請罪啓本。敎以。郵官邑倅。今番姑爲參酌。從重推考。此是兵曹不能別白知委之致。當初旣有成給草料。加把册子所載馬及從人之成命。兵曹之朦朧分付。莫非官怠吏頑而然。姑令兵判今日開坐時。捉致該色吏。嚴査委折草記。
정조 5년 · 목
敎曰。還接在明。而該曹無一字節目。一言稟旨。何門可以開。何門可以閉。而加把之軍校。移接之禁旅。又皆何以去就乎。事甚䑃朧然。不可無警。且還開還閉。前期節目或筵稟。又非該房之事乎。迄未聞警咳。兵曹判書兵房承旨推考。
정조 5년 · 목
敎曰。近來百事司。無一成樣。而至於本司。事體何如。則今日本司郞廳擧行。極爲無據。抄例書入命下之後。片紙胡書者。以備御覽。此前所未聞。當該入直郞廳具縉。爲先汰去。令該府拿問處之。有司堂上旣在本司。不能申飭。 兵判外爲先推考。必是早退。故一委郞吏之致。自政院問啓。
정조 5년 · 강
政院。以有司堂上問啓啓。
정조 5년 · 목
政院啓言。問于有司堂上鄭尙淳金魯鎭徐有隣。則以爲。臣等伏承所抄謄錄入之之命。各人一册。卽爲入呈。而至於目錄抄例。則只爲書送政院。以備下詢時仰對。至登睿覽。問啓之下。萬萬悚懍云矣。
정조 5년 · 강
命專經文臣權埛。一體拿處。
정조 5년 · 목
禮曹啓言。專經文臣崔顯重金熙采權埛在外與否査實。卽其地定配事命下矣。 權埛家在石城地。初無下來。 崔顯重金熙采。臨講期。任自下鄕。不可無責。依節目禁推。權埛請卽其地定配。敎以。權埛一體拿處査實後。依此律勘處。
정조 5년 · 강
命兵曹該色郞官重推。
정조 5년 · 목
因兵曹該色吏取招啓本。有是命。
정조 5년 · 강
四學儒生朴宗堯等上疏。請重建箕子廟宇。還奉崇仁殿樻藏聖像。賜批。
정조 5년 · 목
疏略曰。粵在萬曆二十八年。 平安監司徐渻。以我東無箕子畵像。 金購趙孟頫所盡箕子對武王陳洪範圖。藏于平壤仁賢書院矣。天啓六年。禮曹判書臣李廷龜。啓于上前。遣畵師李臣欽。摹出晬容。未及奉安。翌年丁卯虜難。院傍神護菴僧韓姓者。自以箕聖遺裔。躬奉眞本。逃亂來往於長淵箕山下鶴棲寺。韓僧以其像托于士人韓連希。歷四世始有尊奉之擧。因未賜額書院撤去之令。未免一例撤去。眞像則移送故都。樻藏于崇仁殿。博詢諸臣。重建廟宇。還奉聖像。以光斯文焉。批以。退修學業。
정조 5년 · 강
命大司成閔鍾顯重推。疏頭及四學齋任施罰。
정조 5년 · 목
敎曰。謹稽我 聖祖時。有一鄕儒。購得 孔聖畵像。仍請建院藏弆事。不惟不施。儒從以遠配。時則諸先正布在官職。一辭對揚。玆事昭在政院日記。大抵畵眞之逼眞爲最難。借令對面模寫七分之本。難望一毫一髮之不爽。況在編偏耶。去 孔聖爲幾千年。距中土爲幾萬里。則縱曰有眞本。決知爲膺作。且聞鄕黨一篇。世稱聖人畵像。而外此 孔夫子之有畵像。不見於傳記。以是有 列聖祖處分焉。觀此學儒上疏。請以韓姓僧。移摹趙孟頫陳洪範圖。建祠宣額。予聽之未半。不覺駭異。彼無識鄕儒之疏。尙猶斥以無稽之說。勘以不輕經之律。不料濟濟庠序之士。昧古乖例。欲犯昔日鄕儒之罪科也。所謂洪範之圖。又非畵像之比。而出自孟頫弄毫。更爲緇髡私摹。則儒疏中所引八道界首官立廟之說。何嘗一毫襯似於此事耶。雖不欲深責諸生。而館學封章。事體自別。以如許事無難登聽者。其爲貽羞賢關。誠亦不細。姑從愛禮之意。欲賜數字之批。亦不可全然無矯正之擧。大司成從重推考。疏頭及四學齋任。令師儒之長。從重施罰後草記。惟今儒疏疏儒不施已施之律。予意在於愍其魯莽。許其自新。幷爾曉諭。
정조 5년 · 강
命玉堂中罷散人敍用。
정조 5년 · 목
敎曰。新除援玉堂中罷散人員敍用。奪告身解由未出人員。亦爲蕩滌。幷卽牌招。推移入直。
정조 5년 · 강
命學疏之不通太學。 大司成參量定式。
정조 5년 · 목
敎曰。學疏之不通太學。蓋館與學。事體無異。言則有據。事非無稽故也。至於今日學儒疏。視鄕儒昧例之疏。少無間焉。特以不通文之故。太學諸生不知之。師儒長亦不知之云云。此後不可無矯枉之道。亦令大司成參量定式。更無貽羞賢關之歎。
정조 5년 · 목
予曰。今日之雨。亦通宵不霽。誠可悶也。 有防曰。晩後似有開霽之意矣。予曰。各司還接後。直所比昌宮移接時。似恢恢矣。有防曰然矣。
정조 5년 · 강
召見承旨趙時偉金宇鎭于誠正閣。
정조 5년 · 목
予曰。在昔豊原君。以宣傳官歇所廳禁雜人事。有出擧條付諸壁上之事矣。今亦書付建陽門。使之照敕可也。時偉曰。聖敎誠宜矣。予曰。門外有屋子。然後風寒暑雨。把守軍可以入接矣。時偉曰。果有敎間屋。以此留接宜矣。各司還接後。仁政門光範門崇範門當開之。以此門鑰。移用於明政光政等門宜矣。予曰。依此爲之。向者仁政殿所置鍾磬。有見失之事。此門旣開之後。申飭入直禁軍。使之察敕。予曰。玉堂何如是違牌也。 宇鎭曰。 李宗燮有實病。姜彛正元在外云矣。予曰。在昔李宗廸林象元金漢喆元景夏鄭翬良五人。曾以別兼。有管攝史館之事矣。 時偉曰。果然矣。予曰。今以左副。許以院中御史。蓋取其人不輕。能守本規模故耳。時偉曰。待漏廳旣狹且湫。有難住接。西邊戶曹直房。旣是閒司。以爲相換宜矣。予曰。此則與都承旨往復相議後爲之。
정조 5년 · 강
命前翰林林錫喆。口傳付別兼。
정조 5년 · 목
敎曰。今旣還接。京史庫所在 實錄。行將次第考出。書役非實史官。例不得爲之。且有五人竝付之例焉。以今行公別兼。勢難分排於京外史庫。前翰林林錫喆。卽令該曹口傳付別兼。使之合力擧行。別兼金載瓚。親病如或少間。從速仕進事。自政院申飭。別兼備員後。當卽考出。以此分付。
정조 5년 · 강
命建陽門。雜人往來嚴禁。
정조 5년 · 목
左副承旨趙時偉啓言。 建陽門把守軍撤罷之意。兵曹已節目啓下。而建陽門處在兩闕之間。最是要路。若無管攝把守之擧。則雜人往來。無以禁戢。故臣取考禁衛營謄錄。則從前雖無幾名把守之定式。而或曰銅龍門把守。或曰建陽門把守。則把守之名。自前有之矣。今旣有銅龍門內入直軍兵。除出十名於元入直中。使其本哨哨官領率。把守於建陽門。以爲盡夜巡察之地。至若不得不往來之人。分付兵曹。一一區別。使之憑驗出入。而此外則一切嚴禁之意。請出擧條申飭。從之。
정조 5년 · 강
召見承旨李世奭。別兼鄭東浚林錫喆于誠正閣。
정조 5년 · 목
予命讀蔡濟恭上疏。予曰。重臣近住何處云耶。 世奭曰。臣連在院中。未知在於何處矣。予曰。別兼上下番皆入耶。世奭曰然矣。予曰。此後每一員輪回入之。又命東浚曰。下番則先爲出去摛文院。頃日所修本閣日記之未了者。畢修以納。又敎曰。承旨必眼昏。公事。注書及別兼輪讀。予曰。俄以朝講命下。而司謁誤傳以晝講云。傳命司謁推考。更以朝講頒布事分付。東浚回奏曰。日記俄已畢修。自本閣入之矣。
정조 5년 · 강
以沈念祖爲副提學。徐鼎修爲副應敎。 前望也。
정조 5년 · 강
命副提學沈念祖。副應敎徐鼎修。待明朝更爲牌招。
정조 5년 · 목
因牌不進罷職傳旨。有是命。
정조 5년 · 강
正言嚴思憲疏陳母病乞遞。批許救護。
정조 5년 · 강
掌令申致權陳疏乞遞。兼附懲討。賜批。
정조 5년 · 목
疏略曰。臣索有暑晹暍之病。轉成瘧痢。今日法講。進身無路。亟遞臣職。臣於懲討大義。不勝憂憤。敢此附陳焉。德相之一句眞贓。國榮之二字斷案。 樂純煥億同情之律。烏可已乎。大變永綬。設鞫得情宜矣。自古人君。務廣言路。日昨長憲一疏。公憤所激。有懷無隱。過加譴削之典。僚臺之伸救。以太不緊三字賜批。引避旋遞。摧折之厭薄之。恐有欠於弗咈之義。臣願金文淳削職之命。吳泰賢疏批。亟令還收。批以。諫君訐人。意自不似。故曰從諫弗咈。若其聽訐弗咈之說。予未之聞也。至又不緊二字還收之請。終不知其爲緊。不允。爾其勿辭察職。
정조 5년 · 강
掌令朴天行陳疏。請寢兩臺臣處分之敎。賜批。
정조 5년 · 목
疏略曰。苟使臺言。不可用。優容之以廣進言之路。而況蔡濟恭貪饕縱恣之罪。世所共知。諫疏雖不得見。以憲疏中一二論列者言之。可見公議之不可過。而憲臣諫臣。相繼被譴。摧直氣杜言路。實非細故。亟寢兩臺臣處分之敎。以光聖德焉。批以。優容自優容。鎭安自鎭安。而然又參倚。賜溫批。施薄譴。以存竝行不悖之義。爾其勿辭察職。
정조 5년 · 강
命獻納宋樂。仍任前職。
정조 5년 · 목
政院以宋樂方在外任。不得出牌啓。敎以。仍任前職。前望入之。
정조 5년 · 강
飭臺諫遞牌。
정조 5년 · 목
敎曰。違牌臺諫只推。更卽牌招。朝講命下。無情勢臺諫。公然違牌。此何事體。政院各別嚴飭。及期備員。未差之代。前望入之。
정조 5년 · 강
以蔡弘履爲大司憲。 金夏材爲大司諫。 安廷鉉爲司諫。金翊休爲獻納。 徐有成爲持平。
정조 5년 · 목
敎曰。新除臺諫中罷散人敍用。又敎曰。新除援臺諫竝牌招。 掌令朴天行疏批已下。一體牌招。
정조 5년 · 강
重推校理李敬一。副修撰權以綱。
정조 5년 · 목
因牌不進罷職傳旨。敎以。無端違牌。已極未安。朝講有命。而因三司不備。未免過時頉稟。揆以國體。極可寒心。爲先從重推考。更卽牌招。
정조 5년 · 강
以尹尙東爲副修撰。 前望也。
정조 5년 · 강
命入番禁軍別抄扈衛軍官。別單書入。
정조 5년 · 목
敎曰。兩闕偏若使役。殊屬軫念。從當有慰悅之擧。業已提敎於禁軍別將入侍時矣。今已還接。其間入番禁軍。別單書入。守把之別抄扈衛軍官等。亦係疊役。宜施一視之澤。亦令各該廳。依捕校例。別單書入。別軍職武藝廳亦爲書啓。
정조 5년 · 강
命待漏院度支朝房相換。往復該曹。從便爲之。
정조 5년 · 강
差下纂輯堂上李命植。
정조 5년 · 목
纂輯廳啓言。今此纂輯之役。遷就可㦖。 工曹判書李命植。本廳堂上差下。請使之察任。允之。
정조 5년 · 강
命 實錄洗草。本館堂郞陪往。
정조 5년 · 목
春秋館啓言。 實錄洗草。將行於今月二十五日矣。今則時政記與初草中草及初再見。旣已剉斫。令本館堂郞陪往。請同參洗草。允之。
정조 5년 · 강
命輪直捕校。亦當試取。
정조 5년 · 목
因輪直軍官別單。敎以。兩闕入直禁軍偏若之故。欲施慰悅之擧。纔有筵敎。捕校亦當於禁軍試技時。一體試取。此別單錄出。移文該曹。使之待下敎入啓。又因右捕廳軍官別單。敎以。依左廳草記批旨擧行。
정조 5년 · 강
重推副總管鄭昌聖趙時俊。
정조 5년 · 목
敎曰。躬承下敎。未踰一日。而相率歸休。新入者皆是生疏之人。殊非朝筵申飭之意。副總管鄭昌聖趙時俊。從重推考。皆自明日修省記入直。
정조 5년 · 목
敎曰。朝講時刻將迫。而臺諫牌去來。不爲申飭。該房承旨推考。又敎曰。今日又以臺諫不備停經筵。則國綱雖曰掃地。寧有如許事理乎。政院知悉。
정조 5년 · 강
遞大司憲蔡弘履。以李★(士+甲)代之。
정조 5년 · 목
因牌不進推考傳旨。敎以。遞差傳旨捧入。前望單子入之。
정조 5년 · 강
禁推掌令申致權朴天行。持平徐有成鄭喆祚。司諫安廷鉉。
정조 5년 · 목
因牌不進罷職傳旨。敎以。爲先禁推傳旨捧入。又敎曰。 臺諫禁推傳旨中。有情勢人分揀。
정조 5년 · 강
命大邱等邑酺祭設行。措辭分付。
정조 5년 · 목
因慶尙監司李文源農形狀啓。敎以。旱餘雨澤。雖曰普洽。蟲災之又此繼熾。殊極切悶。大邱等數十邑如此。則未報來諸邑。安保其不然。酺祭設行。係是及時之事。何不狀請香祝乎。香祝卽刻內。罔夜下送。如不至過時。使之處誠行祭事。自禮曹措辭。三懸鈴分付。
정조 5년 · 강
御誠正閣。行朝講。領事徐命善。特進官李性源鄭昌聖。同知事徐有隣。參贊官李在學沈念祖。 檢討官尹尙東。獻納金翊休。假注書李祖承。 史官張顯慶林錫喆。
정조 5년 · 목
講孟子。予曰。 都憲承牌與否。注書知入。祖承回奏曰俄已納牌不進矣。予曰。有何情勢而違牌乎。更爲知入。祖承回奏曰。無大段情勢。而以初牌之故。不敢遽然承膺云矣。命善曰。昨今諸臺之相繼違牌。以至法講之停止。紀綱所在。誠極寒心。臣果以此事。俄呈箚子矣。予曰。法講事體。何等嚴重。而許多臺臣。日輒違牌。昨日經筵。欲開旋止。今又晩時。有情勢違牌。無或怪矣。而旣無情勢者。互相違牌。豈不怪乎。國體壞損。已無可論矣。命善曰。國有一事。輒皆規避。以爲能事。臣竊以爲慨然矣。予曰。今日洗草宴。卿當進去乎。命善曰然矣。予曰。承旨俄已出去。此有所重。經筵先退。命善曰。日前諸臺處分。雖出於鎭安之聖意。而當此兩司造迭發聲罪之日。不踰日而陳疏卞句。寧有如許道理乎。 蔡濟恭事。誠未可知也。副學之請罪喉院。亦得體矣。予曰。蔡濟恭事。 兩司造迭攻。見其手勢話頭。無異討逆。誠甚怪底事矣。及其辭疏到院。則輔國重臣之疏。何可不捧入乎。目今事爲。無過於鎭安二字。故日昨處分。亶出於鎭安之意。而猶未感孚。承旨玉堂交辭迭發。殊甚悶矣。又敎曰。扈衛廳草記批答。卿果見之乎。 命善曰。臣果伏見。而聖意每軫於酬勞之典。臣不勝欽仰矣。予曰。 備局謄出之役。諸堂其果逐日仕進。而幾日可以完役耶。命善曰。果皆著實爲之。今幾垂畢。釐正堂上從當差下。然後可以訖役矣。命總管進前。昌聖進伏。予曰。昨日筵敎果何如。而入直總管。是生疏之人。夫豈有如許道理乎。自今日入直。命下直守令入侍。昌城府使權必稱進伏。予曰。曾經幾邑守。令乎。必稱曰。凡十邑。而到任者六邑矣。予曰。宣諭出受於政院。
정조 5년 · 목
敎曰。同副承旨有實恙。許遞。政官牌招開政。判書病狀。必已差間。參判違牌。迄亦可止。近日政牌。兩堂之有召輒違。大關國體。今番政命。更入再牌啓辭。則當該承旨當嚴處。以此知悉。
정조 5년 · 강
副提學沈念祖陳啓。請蔡濟恭上疏捧入承旨譴責。賜批。
정조 5년 · 목
陳啓以爲。日前陳疏兩臺。顯加摧折。避嫌憲臣。亦示厭薄。至於朴天行之疏。可謂能得臺體。而無少嘉納。區區憂愛。已不能無憾。而蔡濟恭之原疏。雖未得見。當此兩司迭發。聲罪方張之時。忙忙投疏。肆然爭卞者。事未前聞。職在惟允之地。遽然捧入者。不可無警。臣謂當該承旨。宜施譴責之典矣。批以。輔國重臣。與凡重宰自別。辭疏到院之後。 政院不宜退却。況其疏語。不過條卞意言者之說也。彼重臣遭罹。旣甚岡測。一疏陳暴。有何不可。且洗草宣醞隔宵之故。進退維谷。致有昨夕呈疏之擧也。承旨譴責之請。未知其爲當也。
정조 5년 · 강
命守門將首唱同議人。幷嚴査草記。
정조 5년 · 목
兵曹判書李性源啓言。守門將朱亨錫。卽北關人。而因特敎取才居首除職者也。數日前守門將廳。以朱亨錫三次可否不順牒報。三次可否不順牒報。例爲汰去。故招致行首及掌務。問其委折。則因一微細事有駭擧。以至不順之境云矣。其在懲勵之道。行首掌務守門將幷汰去。朱亨錫已經可否不順之後。不可仍寘。請一體汰去。敎曰。 先朝甲子年處分以後。勿論宣薦末副薦。凡係薦事。元無惹鬧之端。而況於今番都政時。必別有筵敎均擬八道。又聞此人。自是本道士族。到今渠輩之因一微事。至有可否不順之擧者。究厥所爲。萬萬駭然。渠輩若知法綱。焉敢乃爾。卿爲先捉致諸守門將。首唱人及同議諸人。一幷嚴査後草記。
정조 5년 · 강
命禁軍趙命鎭重棍回示。該番將汰去。
정조 5년 · 목
兵曹判書李性源啓言。禁軍祿試射時。二番內禁衛趙命鎭。循例拔箭。則其箭鏃則其箭鏃非鐵伊木。論其所爲。旣巧且怪。故卽令汰去。則別將徐有大以爲。趙命鎭厭避禁軍。必欲謀免。待用刑日。重棍汰去爲好云矣。禁旅之以木爲鏃。已極可駭。又以謀免作此故犯之擧。師律所關。罪不止棍汰。故敢達矣。敎以。奚將特情狀痛駭。亦關後弊。紀律所在。不可決棍而止。卿於後日習操時。聚會禁旅。各別重棍。回示後充軍。該番將爲先汰去。另加擇差。
정조 5년 · 목
予曰。 實錄堂郞。果已盡赴於洗草宴與否知入。予曰。 政官牌去來催促。
정조 5년 · 강
召見承旨金宇鎭徐有防。閣臣徐浩修于誠正閣。
정조 5년 · 목
予曰。宣醞時節次如何。宇鎭曰。大臣以下行四拜禮。各就卓下。 承旨立以傳杯。則大臣以下。皆於卓下受之矣。予曰。然則承旨受領府事拜乎。宇鎭曰。以奉命之故。承旨立於拜位之旁。大臣以下皆拜。而臣則東向而立。大臣以下。則北向而拜矣。予曰。雖是奉命。無異受拜。終涉如何矣。 宇鎭曰。宣醞後。班首又立而傳杯於承旨。則承旨又跪受矣。予曰。互相傳杯。此又如何矣。予謂浩修曰。 黔巖碑文。今方親製。如有字句間病處。將送于奉朝賀。使之潤刪。故朝有入侍之命矣。姑未成篇。明日更爲來待。又敎曰。宣醞節次。承旨聞之乎。有防曰。未及聞之矣。予曰右副則平立。而領府事則下拜。右副則立而傳杯。領府事則跪而受之云。雖曰奉命。於禮未知其爲如何也。有防曰。王命爲重。雖不得不受拜傳盃。而渠之私心。必不安矣。宇鎭曰。儀注如此。故勢不得不如是矣。有防曰。凡各公司公會時。如有尊行。則例除公禮。而此則奉命之故。體面自別。不得不然矣。予曰。 玉堂在外人知入。祖承回奏曰校理柳孟養及修撰姜彝正。在鄕未及上來云矣。予曰。 實錄堂郞赴宴人員入來與否知入。假注書李祖承回奏曰皆已罷宴入來云矣。予曰。注書往纂輯廳。昨日所修年條奉來。
정조 5년 · 강
有政。吏曹判書李衍祥進。 兵曹判書李性源進。
정조 5년 · 목
以李晉圭爲承旨。 奇彥鼎爲司諫。 朴宗彥爲掌令。李有白任希遠爲持平。朴天行爲校理趙時俊爲禮曹參判。 任希曾爲同義禁。鄭必淳爲假監役。 朴吉源爲靖陵參奉。 初任也。李禹圭爲仁川府使。 金持點爲淸道郡守。 李漢昌爲副總管。
정조 5년 · 강
命武藝別監。當試從自願一技。
정조 5년 · 목
因武藝別監書啓單子。敎以。依此別單。當試柳葉箭片箭鳥銃騎騶十八技中。從自願一技矣。以此別單各其名下懸注。自該房出給該曹。以爲應試之地。日子待下敎擧行。預令著意肄習之意。頭目處分付。
정조 5년 · 강
命泰安郡守申載文勿罷。
정조 5년 · 목
戶曹啓言。泰安郡守申載文。莫重稅船。旣已沈水於境內。則不可罷黜而止。請令該府拿問處之。敎以。 泰安一邑。積困迎送之弊。吏無煥席之暇。民無息肩之頃。且罷且拿。歲易三四吏。假令邑倅。雖欲懲前毖後。恪勤領護。誠可謂無奈何。況此倅。到官未踰數旬。且因親病。又不在任。則不用意與否。非所可論。道啓請勘。雖出按常之意。事狀旣如許。不可無斟酌之擧。此亦爲民之意也。 泰安郡守申載文勿罷。依啓拿問處之。他餘條件。亦爲依回啓施行。
정조 5년 · 강
命惹鬧守門將。無論首唱隨從。一幷重繩。
정조 5년 · 목
兵曹啓言。臣依傳敎査實。則守門將李英義以爲。朱亨錫雖是北關士族。有所駭擧。故三次可否。果拈否字云。洪成源金冕禹等以爲。目見朱亨錫追逐房直。出至弘化門之擧。不勝駭然。果有酬酢。而可否元無拈否字之事云。徐志逸金漢彬等以爲。朱亨錫駭擧之時。旣無目覩之事云。 朱亨錫之逐房直時目見者。 金冕禹洪成源也。三次可否時拈否字。李英義也。不知法綱。敢爲惹鬧者。誠極駭然。而旣有嚴査草記之命。故敢啓。敎以。可否不順四字。自在 先朝。飭禁至嚴。假使同伴中人有駭悖之擧。具由擧訴於本兵。無所不可。而乃以有禁令之事。無難冒犯。此何等罪犯。可否旣曰不順。則必是未許參前事也。內三廳新來人之許參前。所著鬼服之帽。只是如棊大數片貫繩之物。則見此謂之曰。不著笠云爾者。渠輩說計。正在於凌踏遠人。逐而後已也。如渠蟻蟣蝨之輩。不畏國法。乃至於此乎。無論首唱隨從。當一竝重繩。以此意添問目嚴問。雖是新進。旣是官員。而奪笠索賂之際。安知無作俑之事也。朱亨錫追逐之房直稱名漢。一體捉來。嚴問取招。若此不已。 宣廳部廳。皆將次第犯科。懲一之擧。在所不已。卿之朝筵之奏。可謂得體矣。
정조 5년 · 강
命扈衛軍官修試記應射。
정조 5년 · 목
因把守扈衛軍官別單。敎以。柳葉箭片箭騎芻各一巡。鐵箭三失矢。從當試取。此別單啓下後。移送該曹。待下敎。修試記應射之地。預令著意肄習之意。軍官等處。卿其知委。別將一體擧行。
정조 5년 · 강
命入直禁軍。修試記應射。
정조 5년 · 목
因昌德宮昌慶宮入直禁軍等別單。敎以。四技依扈衛廳草記批答。從當試取。依此別單。以爲修試記應射之地。預令著意肄習之意。禁軍等處知委。卿及別將番將假將。四技一體擧行。卿則鐵箭片箭外。豈可懸頉乎。
정조 5년 · 강
命把守別抄。修試記應射。
정조 5년 · 목
因把守別抄別單。敎以。四技依扈衛廳草記批答。從當試取。此別單啓下後。移送該曹。以爲修試記應射之地。預令著意肄習之意。別抄等處知委。
정조 5년 · 강
領議政徐命善箚。請違牌諸臺竝施譴削之典。賜批。
정조 5년 · 목
箚略曰。朝講有命。我殿下懋學之盛意。孰無欽誦頌。而昨因兩司不備。竟至頉稟。臣謂昨今遞違牌諸臺。竝施譴削之典。少振頹綱。斷不可已。批以。箚陳事。可見卿振勵頹綱之意。所請依施。令政院捧傳旨宜矣。仍命遣史官傳諭。
정조 5년 · 강
大司諫金夏材陳疏自劾。兼附懲討。賜批。
정조 5년 · 목
疏略曰。臣於前長憲憲長金文淳之疏。竊有瞿然慙恧者。其論蔡濟恭罪狀之後。末乃曰銓家之遽然差擬。有何所遽云云。所謂銓家。卽指臣在亞銓時也。或以承乏。或以宿趼。果有所擧擬於一二兼帶矣。今日臺臣譏斥。若是深切。則臣之昏謬疏闇之失。於是乎益著矣。伏乞亟賜重勘。臣旣自劾。則不宜見職自居。而義重懲討。玆敢附陳焉。嗚呼國榮滔天之惡。 德相黨邪之罪。當斷不斷。一味優容。臣竊惑焉。批以。所陳已諭於前後三司之批。卿其勿辭行公。
정조 5년 · 강
知事蔡濟恭陳疏逬出。賜批。
정조 5년 · 목
疏略曰。今者金文淳之疏。又何其㦧且酷也。凡諸古今章疏中。形容得大奸臣慝之文字句語。咸萃於臣身。驚惶震剝。求死不得。則又不得不爲憲臣惜之也。其疏中責臣以最被 先大王知遇。無一分報效者。誠格言也。不待人言。臣固死罪。而臣於西關。不敢違 先大王爲民債十行別諭。蚤夜靡寧。手足拮据。不請朝家一錢。艱報十三萬兩鬼錄之債。焚券於萬民所覩之地。此非臣爲民而然。實先大王至誠愛恤之諭。是承是布耳。事訖陳懇。仍卽納符。今於八年之後。無端欲以貪饕二字。爲汚衊之資。臣雖不足言。獨不念一世之公議乎。至若丙申春事。臣又記殿下諭臣以妖宦。當暗地褒貶諸臣於貳極之前。而於卿則以爲。某也不附東不附西。中立避事。是不可用之臣也。予所親聞者如此。而今乃曰妖宦藵卿。其可欺予乎。若其附麗權姦之句。此指國榮而發耶。臣於待罪中權。一未嘗論政於國榮。以至暗嗾其至親。詬辱臣擊去臣者。卽擧世之所共知。何必多言。吳泰賢之奔奏走劾効力。可哀亦可笑也。 李顯永後殿之疏。殿下命洗草矣。臣不見其本。而以傳敎中辭旨推之。其雄唱雌和。必欲殺臣之狀。可以覷得。臣生逢堯舜。從此永設。已是痛恨。而至若纂輯之役。顚沛流離。不得效力於其間。不暝之恨。千載悠悠。逬出郊坰。行將永歸於父母墳墓之下。聞有螽斯慶則進而賀。有緩急事則進而死而已。血淚午行。言畢於此。批以。人言何必深嫌。本心業已洞知。卿其勿辭。卽速行公。
정조 5년 · 강
命纂輯堂上蔡濟恭。卽爲牌招。
정조 5년 · 목
敎曰。纂輯役事方張。前後辭敎。慰擇釋備至。雖使重臣自辨。似不踰是。莫重編輯之工。一日遷就可悶。況今疏批已下。纂輯堂上蔡濟恭。卽爲牌招。申飭仕進。如已在外。斯速上來事。自政院下諭。
정조 5년 · 목
初昏見坤方。尾長三尺許。
정조 5년 · 강
召見承旨徐有防李在學金宇鎭。 江華留守徐浩修于誠正閣。
정조 5년 · 목
予曰。今日進箋時。大臣卿宰幾人入來耶。有防曰。時原任大臣李命植趙㻐金熤黃景源洪良浩及新資三人。粉板謄錄諸郞。合爲四十餘員矣。予曰。今日纂輯堂郞。皆已仕進。而編輯之役。幾許爲之乎。兼史知入。 金鳳顯回奏曰。堂郞皆仕進云矣。命讀御製黔巖碑文草。予曰。廷臣中有知此時事實者乎。 宇鎭曰。事在五十年前。廷臣之備諳伊時事者。似不多矣。有防曰。往來西郊之人。則必有得於傳聞者矣。予賜 先廟賡進御製曰。此册。右副承旨往傳于領府事。編次之際。必須務從詳備之意。言之好矣。予出示碑文草。謂浩修曰。卿其袖去。傳于奉朝賀。字句間如有疵病處。必加潤色。明日持來以入。仍命讀碑文草訖。予命在學。讀右副承旨入侍筵說。予曰。右副雖奉命出去。受領府事之拜。揆以人事。似涉如何矣。有防曰。雖是王人奉命之行。而子受父拜。終涉不安矣。予曰。此亦稀貴之事也。
정조 5년 · 목
予曰。卿見碑文草。其無疵病處乎。 命膺曰。盡善盡美。字句之間。未見疵病矣。予曰。欲盡其時事實。故綴文極難。予則曰。多有病處矣。命膺曰。臣意則竊以爲。御製中可謂罕有。而以臣淺見。似有一二處字病。故敢陳愚見矣。予曰。誠如卿言矣。然則是何字爲可改耶。命膺曰。太陽未離海底。改之以太陽肇離滄海則似好矣。予曰。然則以此改之。命膺曰。今此 列朝寶鑑。當爲一統成書。而三 寶鑑凡例。各自不同。  國朝寶鑑。則不載 御諱御字。宣 廟寶鑑。則只載登極後 御諱。 肅廟寶鑑。則俱載 御諱御字及小字。旣爲一統文字。則或載或不載。恐非嚴體段正凡例之道。不可不一次經稟後定之矣。予曰。何以則爲好耶。領府事所言。亦如何云耶。 命膺曰。一遵 肅廟寶鑑凡例爲好云矣。予曰。 宣廟寶鑑文體。有似作家文字矣。 命膺曰。比之史記。則 國朝寶鑑如史略。 宣廟寶鑑如通鑑。  肅廟寶鑑如綱鑑。以史略通鑑綱鑑。合爲一書。則似不成一統文字矣。大抵凡干册子。先定凡例然後。可以成秩矣。予曰。然則諸堂相與爛商後。一番稟定。又敎曰。纂輯之役。何當告成耶。 命膺曰。曾聞 肅廟寶鑑纂修時。亦至三年云。蓋其考據編輯之際。自致延拖。恐難速成矣。予曰。此何必遷就時日耶。苟能著意用工。則似不過一二朔矣。 命膺曰。臣以謝事之身。有難冒膺。故前以此意仰陳。而未蒙許可。不敢更爲煩瀆。而第臣年紀已邁。精爽昏耗。雖於尋常文字。尙多遺誤。實無堪承之望矣。予曰。以卿之精力文識。何至此巽辭耶。然則纂次之役。雖不可强責於卿。而至若諸堂纂輯後校正之役。則卿必勿辭也。命膺曰。謹當依下敎擧行矣。
정조 5년 · 강
命纂輯凡例。相議纂定。
정조 5년 · 목
奉朝賀徐命膺啓言。凡編書之法。必先有凡例。然後纂輯之際。可以按據紀載。今番凡例。亦相議纂定。先爲啓下便當。故敢達。從之。又啓言。 寶鑑三秩。凡例各異。  國朝寶鑑則皆不載 御諱御字。宣廟寶鑑則只載登極後 御諱。而不載 御字。肅廟寶鑑則俱載 御諱御字與小字。前後凡例。互相牴牾。不成一統文字。今若依小微通鑑及綱鑑之例。卷首 徽號下。別行低下。謹載 御諱御字。在位幾年壽幾年。以及於 陵號。略倣譜略之註。而節約之。則庶幾體段嚴正。凡例均一。且 國朝寶鑑篇題。以 太祖一 太宗一書之。亦似如何。今若加一朝字。恐爲完備。故敢達。從之。
정조 5년 · 강
召見藥院提調鄭民始。承旨徐有防于誠正閣。
정조 5년 · 목
予曰。 惠慶宮進服湯劑停止後。 症候尙此未減。前方或新劑間。議定以稟。民始曰。臣謹當出議於醫官後稟達矣。予曰。唯民始曰。水剌厭進之節若何。予曰一樣矣。民始曰。積候若何。予曰。差勝後一樣矣。又敎曰。議藥廳及本廳醫官之入直於移接所。殊涉不緊。使之還接。似無妨矣。 民始曰。 提調旣已輪直於移接所。而使渠輩還接。則恐有難便之事矣。予曰。不無其弊。然則從便處之好矣。又敎曰。雨餘東風若是。禾稼之受傷必矣。民事極爲悶慮。而嶺南。則蟲災又復熾盛云。今年穡事。可判其荒歉。雖以一坪之內。一邑之中。災俵想必異例。前頭災政。實未有善處之道矣。民始曰。聖敎誠然矣。災政區別分俵之際。虛實相蒙。如不得善處。則前頭經費之慮。亦不少矣。予曰。年分啓目。似可入來。而尙無聲息何也。 民始曰。近似入來矣。予曰。 蔡濟恭疏。卿果見之乎。 民始曰。臣已見之。而急已呈疏。有若對卞。事體所在。誠爲無嚴矣。予曰。洗草隔宵。不得不已也。何必以此爲罪也。昨筵已有下敎於領相。而予所以鎭安之心。猶未感孚。又有此事。夫何多諭。且副學所啓。亦無著落。故尙未啓下矣。有防曰。昨見副學所啓。則殊欠啓體矣。
정조 5년 · 강
惠慶宮進服加味六君子湯。命停止。 香砂六君子湯。自今日煎入。 榻敎也。
정조 5년 · 강
重推慶尙監司李文源。纂輯堂上蔡濟恭。
정조 5년 · 목
敎曰。旣欲待用刑按査。則遲滯之由。何無一字狀聞。而況有令該曹査問之成命。則回移該曹。以俟處分。事理當然一。邊論移該曹。一邊上章分疏。殊欠藩臣之體。慶尙監司李文源從重推考。此上疏還下送。 捧納承旨推考。○敎曰。纂輯設廳。凡今幾日。日前所修兩年條外。迄無一板纂輯之本。雖未知諸堂事故之何如。而揆以事面。能無稽忽之歎乎。況此 寶鑑册子。比 實錄體段。反有重焉。一味遷就。告成未易。與向所謂費了一月之役。可以訖工之說。何其相左之甚。以此意各別申飭諸。堂進不進及所撰月日。亦依史局例。逐日書進。近日飭敎。不啻諄複。而專當史事。熟知顚末。豈可一任其引義。堂上蔡濟恭從重推考。卽爲牌招。使之仕進。
정조 5년 · 강
召見直提學沈念祖。 京畿監司李亨逵于誠正閣。
정조 5년 · 목
予曰。碑見樣持來乎。亨逵曰。持來矣。予曰。碑石得於何處乎。 亨逵曰。得於戶曹矣。予曰。無短少小之患耶。 亨逵曰。以見樣觀之。則甚大矣。予曰。碑文其已寫之否。念祖曰。姑未及書之矣。予曰行數字數。何以排定耶。 念祖曰。十五行十五字矣。予曰。字樣大小何如耶。念祖曰。不大不小。甚適中矣。予曰。提學更觀其碑文。則文勢何如耶。念祖曰。誠好矣。予曰。 畿伯亦見之否。 亨逵曰。臣亦伏見矣。予曰。李一良。卿其見之否。爲人果何如耶。 亨逵曰。人甚了了。而且已加資矣。予曰。卿今適當於店舍之役。事不偶然。於卿亦與有榮矣。 亨逵曰。見今所在撥舍。非當時舊舍。故移建他處。而卽其基址。建碑閣矣。予曰。碑閣之役。今至何境耶。亨逵曰。方蓋瓦矣。予曰。路上來往之人。皆可見其碑耶。 亨逵曰然矣。予曰。大門懸板。欲爲書揭。而書之以辛丑駐臨。未知何如耶。 念祖等曰好矣。予曰。然則以京畿監司奉敎書書揭。又敎曰。碑閣前路。當立下馬碑乎。 亨逵曰。方刻石矣。予曰。立碑之後。御製序事。欲刻之前面。以示路上來往之人。卿等以爲如何。 念祖等曰。刻之前面。則行路之人。無不奉覽矣。聖敎誠好矣。予曰。刻石之役。必從速告成。趁來月十五日立之。 亨逵曰。謹當依下敎擧行矣。予曰。今年圻內年事。何如云耶。近者冷雨不止。甚可悶矣。亨逵曰。大體則快免凶歉。而東風連吹。冷雨不霽。故往往多傷損處。以各邑文報觀之。則姑無尤甚處矣。予曰。田穀能免災損否。亨逵曰。田穀雖幸免歉。而至於綿農。則慘凶云矣。予曰。今年木花。八路同凶。哀此窮民。無衣無褐。將何以卒歲乎。言念民事。誠極悶然。予曰。京畿則今年災政。能無難分之慮耶。 亨逵曰。浦落成川之災。間多有之矣。予曰。木花之災。似尤多矣。予曰。嶺東西則年事稍近可云。嶺南湖南。可謂太甚。兩西亦不免凶歉云。誠可悶也。
정조 5년 · 강
命動駕及殿座時。宣傳官持標信立建陽門。一如留門時例。
정조 5년 · 목
左副承旨趙時偉啓言。 建陽門往來雜人。常時則把守軍兵。可以禁斷。而至於動駕及殿座時。則必有紛還難禁之弊。臣意則每當動駕殿座之時。請出標信。使宣傳官持標信立門。區別使之出入。一如留門時例。恐合事宜。故敢達矣。從之。
정조 5년 · 강
差下纂輯郞廳李燁吳翼煥。